સંઘર્ષ સામે દરેક માણસ સજ્જ રહેવાનો પ્રયાસ કરતો હોય છે. પડકારને પરિશ્રમથી મહાત કરવાનો તેનો પ્રયત્ન રહે છે. દરેક ચેલેન્જને ચાન્સમાં કન્વર્ટ કરવાનો તેનો ઇરાદો હોય છે. બધી વખતે આપણું ધાર્યું થતું નથી. દરેક નિશાન ટાર્ગેટ શૂટ કરે એવું બનવાનું નથી. એકાદ અડચણ આવે ત્યારે માણસ એને વધુ મહેનતથી પાર કરી લે છે. ઉપરાછાપરી નિષ્ફળતા માણસને મૂંઝવી નાખે છે. શું થઈ રહ્યું છે એની તેને સમજ નથી પડતી. દરેક નિષ્ફળતા માટે માણસ બીજાને દોષ દે એવું બનતું નથી. ઘણી વખત માણસ નિષ્ફળતા માટે પોતાને જવાબદાર ગણવા માંડે છે. આવું થાય એમાં કશું ખોટું પણ નથી. નિષ્ફળતાના પોસ્ટમોર્ટમમાંથી જ સફળતાનાં કારણ મળતાં હોય છે. ધ્યાન માત્ર એટલું રાખવાનું હોય છે કે નિષ્ફળતા આપણને નકામા ન કરી નાખે.